Līgums par Konstitūciju Eiropai - Protokoli un Pielikumi - 19.Protokols par Apvienotās Karalistes un Īrijas nostāju saistībā ar politiku, kas attiecas uz kontroli pie robežām, patvērumu un imigrāciju, kā arī saistībā ar tiesu iestāžu sadarbību civillietās un policijas sadarbību



Oficiālais Vēstnesis 310 , 16/12/2004 Lpp. 0353 - 0355



19. PROTOKOLS PAR APVIENOTĀS KARALISTES UN ĪRIJAS NOSTĀJU SAISTĪBĀ AR POLITIKU, KAS ATTIECAS UZ KONTROLI PIE ROBEŽĀM, PATVĒRUMU UN IMIGRĀCIJU, KĀ ARĪ SAISTĪBĀ AR TIESU IESTĀŽU SADARBĪBU CIVILLIETĀS UN POLICIJAS SADARBĪBU AUGSTĀS LĪGUMSLĒDZĒJAS PUSES, TIEKDAMĀS atrisināt dažus jautājumus, kas attiecas uz Apvienoto Karalisti un Īriju; ŅEMOT VĒRĀ Protokolu par dažu Konstitūcijas III-130. panta aspektu piemērošanu Apvienotajai Karalistei un Īrijai, IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. 1. pants Ievērojot 3. pantu, Apvienotā Karaliste un Īrija nepiedalās tādu Padomes pasākumu pieņemšanā, kas ierosināti saskaņā ar Konstitūcijas III daļas III sadaļas IV nodaļas 2. vai 3. iedaļu, Konstitūcijas III-260. pantu - tiktāl, ciktāl minētais pants attiecas uz jomām, ko aptver minētās iedaļas, III-263. pantu vai III-275. panta 2. punkta a) apakšpunktu. Aktiem, kas Padomei jāpieņem vienprātīgi, ir vajadzīgs vienprātīgs lēmums, ko pieņem Padomes locekļi, izņemot Apvienotās Karalistes un Īrijas valdības pārstāvjus. Piemērojot šo pantu, kvalificētais balsu vairākums ir vismaz 55 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. Bloķējošajam mazākumam ir jābūt vismaz minimālajam Padomes locekļu skaitam, kas pārstāv vairāk nekā 35 % iesaistīto dalībvalstu iedzīvotāju, papildus balsojot vienam loceklim; ja tā nav, uzskata, ka ir panākts kvalificēts balsu vairākums. Atkāpjoties no šā panta otrās un trešās daļas, gadījumos, kad Padome nelemj pēc Komisijas vai Savienības ārlietu ministra priekšlikuma, kvalificētais balsu vairākums ir vismaz 72 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. 2. pants Saskaņā ar šā protokola 1. pantu un ievērojot tā 3., 4. un 6. pantu, Konstitūcijas III daļas III sadaļas IV nodaļas 2. vai 3. iedaļa, Konstitūcijas III-260. pants - tiktāl, ciktāl minētais pants attiecas uz jomām, ko aptver minētās iedaļas, III-263. pants vai III-275. panta 2. punkta a) apakšpunkts, pasākumi, kas noteikti, piemērojot minētās iedaļas vai pantus, noteikumi starptautiskos nolīgumos, ko Savienība noslēgusi, piemērojot minētās iedaļas vai pantus, kā arī Eiropas Savienības Tiesas nolēmumi, ar ko interpretē minētos noteikumus vai pasākumus, nav saistoši Apvienotajai Karalistei vai Īrijai un nav piemērojami šajās valstīs. Šādi noteikumi, pasākumi vai lēmumi neietekmē šo valstu kompetenci, tiesības un pienākumus. Šādi noteikumi, pasākumi vai lēmumi negroza acquis communautaire vai Savienības acquis, kas attiecas uz Apvienoto Karalisti vai Īriju, un nav daļa no Savienības tiesību sistēmas, kas attiecas uz Apvienoto Karalisti vai Īriju. 3. pants 1. Trīs mēnešos pēc tam, kad Padomei iesniegts priekšlikums saskaņā ar Konstitūcijas III daļas III sadaļas IV nodaļas 2. vai 3. iedaļu, III-263. pantu vai III-275. panta 2. punkta a) apakšpunktu, Apvienotā Karaliste vai Īrija var rakstiski paziņot Padomei, ka tā vēlas piedalīties ierosinātā pasākuma pieņemšanā un īstenošanā, un tādā gadījumā attiecīgā valsts iegūst šādas tiesības. Aktiem, kas Padomei jāpieņem vienprātīgi, ir vajadzīgs vienprātīgs lēmums, ko pieņem Padomes locekļi, izņemot Padomes locekli, kas nav sniedzis šādu paziņojumu. Pasākums, kas noteikts saskaņā ar šo punktu, ir saistošs visām dalībvalstīm, kuras piedalījušās tā noteikšanā. Eiroregulās vai eirolēmumos, kas pieņemti saskaņā ar Konstitūcijas III-260. pantu, paredz nosacījumus Apvienotās Karalistes un Īrijas dalībai izvērtēšanā tajās jomās, uz ko attiecas Konstitūcijas III daļas III sadaļas IV nodaļas 2. vai 3. iedaļa. Piemērojot šo pantu, kvalificētais balsu vairākums ir vismaz 55 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju. Bloķējošajam mazākumam ir jābūt vismaz minimālajam Padomes locekļu skaitam, kas pārstāv vairāk nekā 35 % iesaistīto dalībvalstu iedzīvotāju, papildus balsojot vienam loceklim; ja tā nav, uzskata, ka ir panākts kvalificēts balsu vairākums. Atkāpjoties no šā panta otrās un trešās daļas, gadījumos, kad Padome nelemj pēc Komisijas vai Savienības ārlietu ministra priekšlikuma, kvalificētais balsu vairākums ir vismaz 72 % to Padomes locekļu balsu, kuri pārstāv iesaistītās dalībvalstis, kas aptver vismaz 65 % iesaistīto dalībvalstu iedzīvotāju 2. Ja 1. punktā minēto pasākumu nav iespējams noteikt pieņemamā termiņā, piedaloties Apvienotajai Karalistei vai Īrijai, Padome attiecīgo pasākumu var noteikt saskaņā ar 1. pantu bez Apvienotās Karalistes vai Īrijas līdzdalības. Šādā gadījumā piemēro 2. pantu. 4. pants Pēc pasākuma noteikšanas, piemērojot Konstitūcijas III daļas III sadaļas IV nodaļas 2. vai 3. iedaļu, III-263. pantu vai III-275. panta 2. punkta a) apakšpunktu, Apvienotā Karaliste vai Īrija jebkurā laikā var paziņot Padomei un Komisijai savu nodomu pieņemt attiecīgo pasākumu. Šādā gadījumā Konstitūcijas III-420. panta 1. punktā paredzēto procedūru piemēro mutatis mutandis. 5. pants Dalībvalstij, kam nav saistošs pasākums, kurš noteikts, piemērojot Konstitūcijas III daļas III sadaļas IV nodaļas 2. vai 3. iedaļu, III-263. pantu vai III-275. panta 2. punkta a) apakšpunktu, nav saistošas attiecīgā pasākuma finansiālās sekas, izņemot iestāžu administratīvās izmaksas, ja vien Padome ar vienprātīgu visu tās locekļu lēmumu, iepriekš apspriežoties ar Eiropas Parlamentu, nenosaka citādi. 6. pants Ja šajā protokolā paredzētajos gadījumos Apvienotajai Karalistei vai Īrijai ir saistošs kāds pasākums, kas noteikts, piemērojot Konstitūcijas III daļas III sadaļas IV nodaļas 2. vai 3. iedaļu, Konstitūcijas III-260. pantu - tiktāl, ciktāl minētais pants attiecas uz jomām, ko aptver minētās iedaļas, III-263. pantu vai III-275. panta 2. punkta a) apakšpunktu, tad saistībā ar konkrēto pasākumu uz Apvienoto Karalisti vai Īriju attiecas atbilstīgie Konstitūcijas noteikumi. 7. pants Šā protokola 3. un 4. pants neskar Protokolu par Šengenas acquis, kas iekļauts Eiropas Savienības sistēmā. 8. pants Īrija var rakstiski paziņot Padomei, ka nevēlas, lai uz to turpmāk attiektos kādi šā protokola noteikumi. Šādā gadījumā attiecīgie noteikumi uz Īriju vairs neattiecas. --------------------------------------------------